Tweeledige geloof | Netwerk24
Deur Stephan Joubert 17 September 2019 00:00
Die Amerikaanse teoloog Harvey Cox maak ’n onderskeid tussen wat ons in Engels noem “belief and faith.” Hoor net hoe mooi stel hy dit: “We can believe some­thing to be true without it making much difference to us, but we place our faith only in something that is vital for the way we live.”
Cox slaan die spyker op die kop! Dis een ding om reg te glo, maar dis iets anders om ons lewe in te rig om ons geloof. Vir seker is die regte leerstellings en die regte formulering van ons geloof nie onbelangrik nie. Dis lewensbelangrik. Belydenisse dien as normatiewe padwysers vir ons lewe voor God en tussen ander. Geloof gaan oor die regte belydenisse, maar dit gaan ook oor die regte belewenisse. ’n Goeddeurdagte geloof mond altyd uit in ’n toegewyde geloofslewe. Ons leef ons belydenisse oor die Here getrou uit. Ons omskep ons geloof gedurig in ’n werkwoord en in ’n leefwoord. Anders is ons geloof dood, soos wat die Jakobus-brief waarsku.